আগামী দু’বছরে রাজ্য পুলিশে প্রচুর চাকরির সুযোগ। খোদ উত্তর দিনাজপুর জেলার পুলিশ সুপারই সুখবর দিলেন চাকরিপ্রার্থীদের জন্য। শুধু চাকরি দেওয়াই নয়, বেকারদের চাকরি পেতেও সাহায্য করবে পুলিশ।
বেকার যুবক-যুবতীদের পুলিশ ও সেনাবাহিনীর চাকরিতে উপযুক্ত করে তুলতে সম্পূর্ণ বিনা পারিশ্রমিকে জেলার প্রশিক্ষণ দেওয়ার উদ্যোগ নিল উত্তর দিনাজপুর জেলা পুলিশ। বৃহস্পতিবার রায়গঞ্জের কর্ণজোড়ায় জেলা পুলিশ লাইনে ‘প্রগতি’ নামের এই জনমুখী প্রকল্পের উদ্বোধন করেন জেলা সভাধিপতি কবিতা বর্মন ও জেলা পুলিশ সুপার সুমিত কুমার। এর পাশাপাশি জেলার বিভিন্ন জায়গায় প্রাথমিক স্তরের ছাত্রছাত্রীদের পড়ানোর ব্যবস্থা করছে উত্তর দিনাজপুর জেলার পুলিশ। 

এই বিষয়ে অন্যান্য খবর

ধর্মঘটই আনল নতুন চাকরি, ‘কর্মভাগ্য’ খুলে গেল বেকার শর্মিলার


জেলা পুলিশ ও প্রশাসনের উদ্যোগে করা এক সমীক্ষায় দেখা যায়, উপযুক্ত প্রশিক্ষণের অভাবে বহু যুবক-যুবতী পুলিশ ও সেনাবাহিনীর চাকরিতে যোগদান করতে পারছেন না। এদের মধ্যে বহু আদিবাসী সম্প্রদায়ের যুবক-যুবতীরাও রয়েছেন। যাঁরা শিক্ষিত হলেও উপযুক্ত প্রশিক্ষণের অভাবে বঞ্চিত হচ্ছেন। এই ধরনের চাকরিপ্রার্থীদের সাহায্য করতেই চালু হল ‘প্রগতি’ নামের এই প্রকল্প। 
দেখুন ভিডিও
 

জেলা পুলিশ সুপার সুমিত কুমার বলেন, ‘‘রাজ্য সরকারের পক্ষ থেকে আগামী দু’বছরের মধ্যে কমপক্ষে ২৪ হাজার যুবক-যুবতীকে পুলিশে নিয়োগ করা হবে। এই জেলার শিক্ষিত যুব সম্প্রদায়ের মধ্যে যাঁরা পুলিশে যোগ দিতে ইচ্ছুক, তাঁদের চাকরির জন্য উপযুক্ত করে তোলার উদ্যোগ নেওয়া হয়েছে। প্রথম ধাপে রায়গঞ্জ, কালিয়াগঞ্জ, হেমতাবাদ, ইটাহার ও করণদিঘি ব্লকের ১১০ জন আদিবাসী যুবক-যুবতীদের বেছে নেওয়া হয়েছে প্রশিক্ষণের জন্য।’’